Document ID: 32000R0982

Kommissionens forordning (EF) nr. 982/2000
af 11. maj 2000
om særforanstaltninger, der fraviger forordning (EF) nr. 800/1999 og (EØF) nr. 3719/88 for æg og fjerkrækød
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg(1), senest ændret ved Kommissionens forordning (EF) nr. 1516/96(2), særlig artikel 3, stk. 2, artikel 8, stk. 13, og artikel 15,
under henvisning til Rådets forordning (EØF) nr. 2777/75 af 29. oktober 1975 om den fælles markedsordning for fjerkrækød(3), senest ændret ved Kommissionens forordning (EF) nr. 2916/95(4), særlig artikel 3, stk. 2, artikel 8, stk. 12, og artikel 15, og
ud fra følgende betragtninger:
(1) Ved Kommissionens forordning (EF) nr. 800/1999(5) er der fastsat fælles gennemførelsesbestemmelser for eksportrestitutioner for landbrugsprodukter.
(2) Ved Kommissionens forordning (EØF) nr. 3719/88(6), senest ændret ved forordning (EF) nr. 1127/1999(7), er der fastsat fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter.
(3) Ved Kommissionens forordning (EØF) nr. 1371/95(8), senest ændret ved forordning (EF) nr. 2336/1999(9), er der fastsat gennemførelsesbestemmelser for ordningen med eksportlicenser for æg.
(4) Ved Kommissionens forordning (EF) nr. 1372/95(10), senest ændret ved forordning (EF) nr. 2337/1999(11), er der fastsat gennemførelsesbestemmelser for ordningen med eksportlicenser for fjerkrækød.
(5) Siden den 20. december 1999 er der konstateret udbrud af aviær influenza i flere områder af Italien.
(6) Italien har iværksat veterinærforanstaltninger til forebyggelse og bekæmpelse af aviær influenza, herunder restriktioner for flytninger af dyr og animalske produkter, i forbindelse med Fællesskabets veterinærlovgivning.
(7) Som følge af udbruddene af aviær influenza har de sundhedsforanstaltninger, som myndighederne i nogle tredjelande har indført for eksportprodukter fra Fællesskabet, skadet eksportørernes økonomiske interesser alvorligt. Den derved opståede situation har i alvorlig grad berørt mulighederne for at udføre visse landbrugsprodukter.
(8) Det er derfor nødvendigt at vedtage særforanstaltninger og forlænge visse frister, der er fastsat i forordning (EF) nr. 800/1999 og (EØF) nr. 3719/88, for at de eksportforretninger, som ikke har kunnet afsluttes på grund af nævnte forhold, kan gøres lovformelige.
(9) Særforanstaltningerne skal kun gælde for de erhvervsdrivende, der på grundlag af de dokumenter, der er omhandlet i artikel 1, stk. 2, i Rådets forordning (EØF) nr. 4045/89(12), senest ændret ved forordning (EF) nr. 3235/94(13), kan bevise, at de ikke har kunnet gennemføre eksportforretninger på grund af udbruddene af aviær influenza.
(10) Som udviklingen tegner sig, bør denne forordning straks træde i kraft.
(11) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
1. Denne forordning gælder for de produkter, der er nævnt i:
- artikel 1, stk. 1, i Rådets forordning (EØF) nr. 2771/75
- artikel 1, stk. 1, i Rådets forordning (EØF) nr. 2777/75.
2. Denne forordning anvendes kun, hvis eksportøren over for myndighederne på tilfredsstillende vis godtgør, at han har været ude af stand til at gennemføre eksportforretninger på grund af de veterinærforanstaltninger, der er truffet af de italienske myndigheder, eller de sundhedsforanstaltninger, som er truffet af myndighederne i bestemmelsestredjelande som følge af udbruddene af aviær influenza. Myndighederne lægger de forretningsdokumenter, der er omhandlet i artikel 1, stk. 2, i forordning (EØF) nr. 4045/89, til grund for deres vurdering.
Artikel 2
For de eksportlicenser, der blev udstedt i henhold til Kommissionens forordning (EF) nr. 1371/95 og ansøgt om inden den 20. december 1999, og hvis gyldighedsperiode ikke udløb inden nævnte dato, kan indehaveren anmode om, at licensen annulleres og sikkerheden frigives.
Artikel 3
For de eksportlicenser, der blev udstedt i henhold til Kommissionens forordning (EF) nr. 1372/95 og ansøgt om inden den 20. december 1999, og hvis gyldighedsperiode ikke udløb inden nævnte dato, kan indehaveren anmode om, at licensens gyldighedsperiode forlænges til den 30. juni 2000.
Artikel 4
Medlemsstaterne meddeler hver måned Kommissionen, for hvilke mængder produkter hver af ovennævnte foranstaltninger er gennemført.
Artikel 5
Denne forordning træder i kraft dagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. maj 2000.

Labels: 3
17